Max laat die oranje vlam helder brandMax Verstappen het vandag die Nederlandse Grand Prix gewen. Foto: Kenzo Tribouillard/AFP. Oranje T-hemde, oranje vuurwerke en oranje trots. Alphaville mag dalk ’n Big in Japan-treffer hê, maar Max Verstappen se gewildheid is ongetwyfeld baie groot in Nederland. Derduisende F1-geesdriftiges het vandag die 23-jarige Nederlander op die Zandvoort-renbaan aangemoedig; en hy het hulle beslis nie teleurgestel nie. Toe die geruite vlag vir die sewende keer vanjaar vir hom geswaai het, was die boodskap baie duidelik in die daaropvolgende vuurwerkvertoning uitgespel: Max Verstappen is terug. Ná die teleurstelling van Silverstone, Hongarye en die halfgebakte sukses van verlede week se Belgiese kortverhaal, het die Red Bull-ster gewys dat hy goed genoeg is om ’n F1-titel te wen. Hy het nie net heel voor weggespring nie, maar hy was ook takties opgewasse teen die Mercedes-renspan se dubbeldoor-aanslag – Lewis Hamilton het uiteindelik tweede geëindig met Valtteri Bottas in die derde plek. “Soos wat julle kan hoor, is dit ’n absolute ongelooflike ervaring. Ek is so gelukkig om hier te wen, veral omdat so baie mense dit van my verwag het,” het Verstappen ná die wedren gesê terwyl ’n see van oranje ondersteuners in die agtergrond feesvier. The party has started in The Netherlands ????????????#DutchGP ???????? #F1 @Max33Verstappen pic.twitter.com/Wo2adTNw65 — Formula 1 (@F1) September 5, 2021 Al het Hamilton ’n ekstra punt ingepalm omdat hy laat in die wedren die vinnigste om die Zandvoort-baan gejaag het, is Verstappen weer heel bo-aan die jaerspunteleer. Ja, daar is nog ’n hele paar wedrenne op die horison, maar vandag brand die vreugdevure ongetwyfeld hoog in die Red Bull-kamp. Die Italiaanse Grand Prix spring volgende Sondag om 15:00 weg. A good day to be Dutch ????????????#DutchGP ???????? #F1 @Max33Verstappen pic.twitter.com/VxL5R4tGaS — Formula 1 (@F1) September 5, 2021